ΑΠΟΦΑΣΗ ΤΗΣ ΕΠΙΤΡΟΠΗΣ της 17ης Ιανουαρίου 1994 σχετικά με τους κοινούς διαδικαστικούς κανόνες που διέπουν τις ευρωπαϊκές τεχνικές εγκρίσεις (94/23/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 89/106/ΕΟΚ του Συμβουλίου της 21ης Δεκεμβρίου 1988 σχετικά με την προσέγγιση των νομοθετικών, κανονιστικών και διοικητικών διατάξεων των κρατών μελών για τα δομικά προϊόντα (1), και ιδίως το παράρτημα ΙΙ,

Εκτιμώντας:

ότι η εν λόγω οδηγία προβλέπει στο άρθρο 8 ότι μπορεί να χορηγηθεί ευρωπαϊκή τεχνική έγκριση για ορισμένα προϊόντα, ιδίως για τα προϊόντα για τα οποία δεν υφίστανται εναρμονισμένα ή εθνικά πρότυπα και για προϊόντα που αποκλίνουν σημαντικά από τα εναρμονισμένα πρότυπα ή από τα αναγνωρισμένα εθνικά πρότυπα-

ότι προβλέπεται η υποβολή των αιτήσεων, η προετοιμασία και η χορήγηση των εγκρίσεων να πραγματοποιούνται με βάση κοινούς διαδικαστικούς κανόνες- ότι προβλέπεται επίσης, στο παράρτημα ΙΙ της προαναφερθείσας οδηγίας, αυτοί οι κοινοί διαδικαστικοί κανόνες να εκδοθούν από την επιτροπή με βάση τη γνώμη της Επιτροπής σύμφωνα με το άρθρο 20 της εν λόγω οδηγίας-

ότι η επιτροπή που προβλέπεται από την οδηγία εξέδωσε θετική γνώμη για αυτούς τους κοινούς διαδικαστικούς κανόνες στη συνεδρίασή της στις 22 Απριλίου 1993 σύμφωνα με τις προβλεπόμενες από την οδηγία διαδικασίες,

ΑΠΟΦΑΣΙΖΕΙ:

Άρθρο μόνο

Η υποβολή των αιτήσεων, η προετοιμασία και η χορήγηση των ευρωπαϊκών τεχνικών εγκρίσεων βάσει της οδηγίας 89/106/ΕΟΚ, πραγματοποιούνται σύμφωνα με τους κοινούς διαδικαστικούς κανόνες που προβλέπονται στο παράρτημα της παρούσας απόφασης.

Βρυξέλλες, 17 Ιανουαρίου 1994.

Για την Επιτροπή

Martin BANGEMANN

Μέλος της Επιτροπής

(1) ΕΕ αριθ. L 40 της 11. 2. 1989, σ. 12.

ΠΑΡΑΡΤΗΜΑ

ΚΟΙΝΟΙ ΔΙΑΔΙΚΑΣΤΙΚΟΙ ΚΑΝΟΝΕΣ ΓΙΑ ΤΗΝ ΥΠΟΒΟΛΗ, ΑΙΤΗΣΗ, ΣΥΝΤΑΞΗ ΚΑΙ ΧΟΡΗΓΗΣΗ ΤΩΝ ΕΥΡΩΠΑΪΚΩΝ ΤΕΧΝΙΚΩΝ ΕΓΚΡΙΣΕΩΝ 0. Εισαγωγή

0.1. Οι κοινοί κανόνες καθορίζουν τις διαδικασίες που πρέπει να υιοθετηθούν για την υποβολή της αίτησης, τη σύνταξη και τη χορήγηση των ευρωπαϊκών τεχνικών εγκρίσεων, όπως διατυπώνεται στο παράρτημα ΙΙ παράγραφος 3 της οδηγίας 89/106/ΕΟΚ του Συμβουλίου της 21ης Δεκεμβρίου 1988 για την προσέγγιση των νομοθετικών, κανονιστικών και διοικητικών διατάξεων των κρατών μελών όσον αφορά τα προϊόντα του τομέα των δομικών κατασκευών (1), εφεξής αναφερόμενη ως "οδηγία".

0.2. Ο ευρωπαϊκός οργανισμός τεχνικών εγκρίσεων (ΕΟΤΕ) είναι οργανισμός ιδρυόμενος βάσει των διατάξεων της οδηγίας, ο οποίος περιλαμβάνει τους οργανισμούς που έχουν ορισθεί από τα κράτη μέλη της Ευρωπαϊκής Κοινότητας για τη χορήγηση των ευρωπαϊκών τεχνικών εγκρίσεων (ΕΤΕ) όπως προβλέπεται στο πλαίσιο των αρμοδιοτήτων του.

1. Γενικοί κανόνες

1.1. Το τεχνικό συμβούλιο του ΕΟΤΕ τηρεί ενημερωμένο κατάλογο με τις εκδοθείσες ΕΤΕ. Ο κατάλογος δημοσιεύεται τουλάχιστον μία φορά ετησίως.

1.2. Το τεχνικό συμβούλιο του ΕΟΤΕ είναι αρμόδιο για τη συγκρότηση των επιτροπών που απαιτούνται για την προετοιμασία και το συντονισμό της έκδοσης ΕΤΕ.

1.3. Οι οργανισμοί έγκρισης δημοσιεύουν τις ΕΤΕ που χορηγούν στην(στις) αντίστοιχη(-ες) επίσημη(-ες) γλώσσα(-ες) τους.

1.4. Προβλήματα που προκύπτουν σχετικά με την οδηγία τα οποία δεν μπορούν να επιλυθούν από την εκτελεστική επιτροπή του ΕΟΤΕ, παραπέμπονται προς επίλυση στην Επιτροπή των Ευρωπαϊκών Κοινοτήτων.

2. Κανόνες σχετικά με την αίτηση για ΕΤΕ

2.1. Αίτηση για ευρωπαϊκή τεχνική έγκριση μπορεί να υποβάλλει κατασκευαστής ή εγκατεστημένος στην Κοινότητα αντιπρόσωπος, εφεξής αναφερόμενος ως ο αιτών. Ο αντιπρόσωπος πρέπει να έχει ειδικώς ορισθεί από τον κατασκευαστή να ενεργεί εξ ονόματός του.

2.2. Η αίτηση πρέπει να υποβληθεί σε οιονδήποτε από τους οργανισμούς του ΕΟΤΕ οι οποίοι είναι υπεύθυνοι για τον σχετικό τομέα. Ωστόσο, δεν επιτρέπεται η υποβολή αίτησης για το ίδιο δομικό προϊόν σε περρισσότερους από έναν οργανισμούς.

2.3. Σύμφωνα με τους παρόντες κανόνες, ο αιτών εξουσιοδοτεί τον οργανισμό έγκρισης στον οποίο έχει υποβάλει την αίτησή του να ενημερώσει την Επιτροπή των Ευρωπαϊκών Κοινοτήτων, τους λοιπούς οργανισμούς του ΕΟΤΕ καθώς και τη Γραμματεία του ΕΟΤΕ επί του περιεχομένου της αίτησης.

2.4. Πριν από την υποβολή της αίτησής του ο αιτών πρέπει να λάβει -αφού το ζητήσει και αφού δώσει τις απαραίτητες πληροφορίες στον οργανισμό έγκρισης- πληροφορίες σχετικά με:

- τη διαδικασία έγκρισης,

- την εκτίμηση του χρονοδιαγράμματος που χρειάζεται ο οργανισμός έγκρισης προκειμένου να ολοκληρώσει τη διαδικασία έγκρισης για το συγκεκριμένο προϊόν,

- την εκτίμηση του κόστους της διαδικασίας έγκρισης και τον τρόπο πληρωμής.

Σε περίπτωση που ο θεματικός τομέας δεν έχει ήδη εγκριθεί ως κατάλληλος για ΕΤΕ, ή σε περίπτωση προϊόντος που διαφέρει σημαντικά από τα εναρμονισμένα πρότυπα ή ανεγνωρισμένα εθνικά πρότυπα, οι ανωτέρω πληροφορίες δίδονται στον αιτούντα μόνον αφού ληφθεί απόφαση σχετικά με τη δυνατότητα έκδοσης ΕΤΕ σύμφωνα με τη διαδικασία που περιγράφεται στο σημείο 3.2.

Ο αιτών θα ενημερωθεί σχετικά με την απόφαση.

2.5. Η αίτηση πρέπει να υποβληθεί σε τυποποιημένη μορφή (βλέπε προσάρτημα 1) στη γλώσσα του κράτους μέλους όπου είναι εγκατεστημένος ο οργανισμός έγκρισης, εκτός εάν συμφωνηθεί άλλως με τον οργανισμός έγκρισης.

2.6. Η αίτηση πρέπει να συνοδεύεται από περιγραφή του δομικού προϊόντος, προδιαγραφές, σχέδια και εκθέσεις δοκιμών, με λεπτομερή επεξήγηση του αντικειμένου της αίτησης και τη χρήση για την οποία προορίζεται.

2.7. Στο έντυπο της αίτησης ο αιτών πρέπει να δηλώνει όλους τους τόπους παραγωγής. Πρέπει να εξασφαλίσει ότι ο οργανισμός έγκρισης ή ο αντιπροσωπός του θα μπορεί, προκειμένου να εκδώσει την ΕΤΕ, να επισκέπτεται αυτούς τους τόπους παραγωγής κατά τις ώρες εργασίας.

2.8. Ο οργανισμός έγκρισης πρέπει εντός δύο μηνών να γνωστοποιήσει την παραλαβή της αίτησης και να επιβεβαιώσει ότι θα αρχίσει τις διαδικασίες (βλέπε τυποποιημένο έντυπο στο προσάρτημα 2).

Εάν η αίτηση δεν γίνει αποδεκτή, ο οργανισμός έγκρισης πρέπει να γνωστοποιήσει τους λόγους απόρριψης.

Ο αιτών δικαιούται εν συνεχεία να υποβάλει αίτηση σε άλλο οργανισμό έγκρισης.

2.9. Ο οργανισμός έγκρισης πρέπει να ενημερώνει τον αιτούντα σχετικά με τα έγγραφα, τα αποτελέσματα δοκιμών, τους υπολογισμούς, κ.λπ. που οφείλει να υποβάλει, έτσι ώστε ο οργανισμός έγκρισης να είναι σε θέση να αξιολογήσει την καταλληλότητα του προϊόντος για τη χρήση για την οποία προορίζεται.

Είναι υποχρέωση του αιτούντος να θέσει στη διάθεση του οργανισμού έγκρισης όλα τα απαραίτητα έγγραφα και να βοηθήσει τον οργανισμό έγκρισης κατά την εκτέλεση των εργασιών αξιολόγησης.

2.10. Οι οργανισμοί του ΕΟΤΕ λαμβάνουν τα απαραίτητα μέτρα για να εξασφαλίσουν την εμπιστευτικότητα όλων των ζωτικής σημασίας πληροφοριών οι οποίες περιέχονται εις γνώση τους στο πλαίσιο της άσκησης των δραστηριοτήτων τους.

2.11. Ο αιτών πρέπει να δηλώσει, με νομικώς δεσμευτικό τρόπο, ότι θα καταβάλει όλες τις δαπάνες που θα προκύψουν από τη διαδικασία έγκρισης και τη σύνταξη των σχετικών αιτιολογικών εγγράφων σύμφωνα με τους εθνικούς κανόνες.

2.12. Σε περίπτωση που ο αιτών δεν εκπληρώσει τις υποχρεώσεις του όπως ορίζονται στο παρόν έγγραφο, ο οργανισμός έγκρισης δύναται, μετά από παρέλευση εύλογου χρονικού διαστήματος, να ακυρώσει την αίτηση

3. Κανόνες σχετικοί με τη χορήγηση της ευρωπαϊκής τεχνικής έγκρισης (ΕΤΕ)

3.0. Η ΕΤΕ αφορά μόνον εκείνα τα ζητήματα του προϊόντος τα οποία σχετίζονται με τις βασικές απαιτήσεις που καθορίζονται στο παράρτημα Ι της οδηγίας για τα δομικά προϊόντα (ΟΔΠ) και τα ερμηνευτικά έγγραφα σύμφωνα με το άρθρο 3.3 της ΟΔΠ. Μόνον αυτά τα ζητήματα σχετίζονται με τη σήμανση CE.

Σε περίπτωση που λαμβάνονται υπόψη άλλα ζητήματα, στη σχετική αξιολόγηση πρέπει να διακρίνονται σαφώς από τα ζητήματα που αφορούν τις βασικές απαιτήσεις, κατόπιν συμφωνίας μεταξύ των μελών του ΕΟΤΕ. Οι αξιολογήσεις αυτές δεν είναι υποχρεωτικές,

Η μορφή της ΕΤΕ πρέπει να ανταποκρίνεται στη "γενική τυποποιημένη μορφή" που έχει εγκριθεί από την Επιτροπή.

3.1. Χορήγηση της ΕΤΕ με βάση κατευθυντήρια γραμμή για τις ΕΤΕ (σύμφωνα με το άρθρο 9 παράγραφος 1 της οδηγίας)

3.1.1. Το περιεχόμενο και η μορφή της ΕΤΕ πρέπει να ανταποκρίνονται στη σχετική κατευθυντήρια γραμμή για τις ΕΤΕ.

3.1.2. Ο οργανισμός έγκρισης που εκδίδει την ΕΤΕ την διαβιβάζει:

- σε όλους τους υπόλοιπους οργανισμούς του ΕΟΤΕ,

- στη Γενική Γραμματεία η οποία θα αποστείλει αντίγραφο στην Επιτροπή των Ευρωπαϊκών Κοινοτήτων

3.1.3. Κατά τη διάρκεια μεταβατικής περιόδου, η οποία καθορίζεται ιδιαιτέρως για κάθε κατευθυντήρια γραμμή ΕΤΕ από τον ΕΟΤΕ, με σκοπό τη διασφάλιση της δυνατότητας σύγκρισης των ΕΤΕ που εκδίδονται από τους οργανισμούς έγκρισης, το σχέδιο ΕΤΕ μαζί με τα συνοδευτικά έγγραφα (αποτελέσματα δοκιμών) υποβάλλονται για προκαταρκτική γνωμάτευση στους αρμόδιους οργανισμούς του ΕΟΤΕ (1), καθώς και στη Γενική Γραμματεία ζητώντας να υποβάλουν τα σχόλιά τους εντός δύο μηνών.

3.1.4. Σε περίπτωση που η Επιτροπή των Ευρωπαϊκών Κοινοτήτων διαπιστώσει, σύμφωνα με τις διατάξεις του άρθρου 5 παράγραφος 1 της ΟΔΠ και κατόπιν γνωμοδότησης της μόνιμης επιτροπής, ατέλειες σε συγκεκριμένη ΕΤΕ λόγω ατελειών μιας κατευθυντήριας γραμμής ΕΤΕ, οι οργανισμοί έγκρισης δεν εκδίδουν πλέον ΕΤΕ με βάση την εν λόγω κατευθυντήρια γραμμή ΕΤΕ.

3.2. Χορήγηση ΕΤΕ χωρίς ανάλογη κατευθυντήρια γραμμή ΕΤΕ (σύμφωνα με το άρθρο 9 παράγραφος 2 της οδηγίας)

3.2.1. Το περιεχόμενο και η μορφή της ΕΤΕ πρέπει να ανταποκρίνεται στη "γενική τυποποιημένη μορφή" που έχει εγκρίνει η Επιτροπή των Ευρωπαϊκών Κοινοτήτων.

3.2.2. Ο οργανισμός έγκρισης στον οποίο υποβάλλεται αίτημα σύμφωνα με το σημείο 2.4 ή αίτηση για ΕΤΕ η οποία ζητείται για πρώτη φορά για προϊόν μιας ομάδας προϊόντων, πρέπει να συνεννοηθεί προκαταρκτικώς με το τεχνικό συμβούλιο έτσι ώστε να συμφωνήσει καταρχήν επί της χορήγησης ΕΤΕ για το προϊόν αυτό καθώς και επί της αρχής της προτεινόμενης διαδικασίας βεβαίωσης της συμμόρφωσης.

Εάν επιτευχθεί συμφωνία στο τεχνικό συμβούλιο σχετικά με αιτήσεις που βασίζονται στο άρθρο 8 παράγραφος 2α της ΟΔΠ, τότε οι σχετικές πληροφορίες που ζητεί η Επιτροπή των Ευρωπαϊκών Κοινοτήτων αποστέλλονται, με την έγκριση του προέδρου του ΕΟΤΕ, στην Επιτροπή των Ευρωπαϊκών Κοινοτήτων για τη λήψη εξουσιοδότησης για τη χορήγηση ευρωπαϊκών τεχνικών εγκρίσεων. Εάν δεν καταστεί δυνατή η επίτευξη συμφωνίας στο τεχνικό συμβούλιο, το θέμα παραπέμπεται στην εκτελεστική επιτροπή για να αποφασίσει κατά πόσο πρέπει να υποβληθεί στην Επιτροπή των Ευρωπαϊκών Κοινοτήτων.

Στην περίπτωση των αιτήσεων για ΕΤΕ σύμφωνα με το άρθρο 8 παράγραφος 2β της οδηγίας, η Επιτροπή επιβεβαιώνει, με βάση την αξιολόγηση του ΕΟΤΕ και τις σχετικές πληροφορίες, κατά πόσον προϊόν μιας οικογενείας προϊόντων η οποία καλύπτεται από εναρμονισμένα πρότυπα ή από ανεγνωρισμένα εθνικά πρότυπα, διαφέρει σημαντικά από αυτά τα πρότυπα και, συνεπώς, εάν επιτρέπεται να χορηγηθεί ευρωπαϊκή τεχνική έγκριση.

3.2.3. Εάν επιτευχθεί συμφωνία σύμφωνα με το σημείο 3.2.2, ο οργανισμός έγκρισης στον οποίο έχει υποβληθεί η αίτηση πρέπει να διενεργήσει προκαταρκτική συζήτηση με τους άλλους αρμόδιους οργανισμούς του ΕΟΤΕ όπου να εξηγήσει τον τρόπο με τον οποίο προτίθεται να προωθήσει την αίτηση, συμπεριλαμβανομένου του προγράμματος δοκιμών, των απαιτήσεων επιδόσεων και την προβλεπόμενη διαδικασία για τη βεβαίωση συμμόρφωσης.

Ο οργανισμός έγκρισης λαμβάνει υπόψη του τις παρατηρήσεις που διατυπώνουν οι λοιποί οργανισμοί του ΕΟΤΕ.

3.2.4. Σε περίπτωση που η αίτηση χορήγησης ΕΤΕ αφορά προϊόν μιας οικογένειας προϊόντων για την οποία έχει ήδη καθορισθεί η διαδικασία που προβλέπεται στο σημείο 3.2.3, η ΕΤΕ πρέπει να βασισθεί σε αυτήν την καθορισμένη διαδικασία.

3.2.5. Πριν από την έκδοση της ΕΤΕ η οργανισμός έγκρισης αποστέλλει σχέδιο της ΕΤΕ στους αντίστοιχους οργανισμούς του ΕΟΤΕ και στη Γενική Γραμματεία, μαζί με τα αιτιολογικά έγγραφα του αιτούντος, ζητώντας να λάβει τα σχόλιά τους εντός δύο μηνών.

Η ΕΤΕ εκδίδεται από τον οργανισμό έγκρισης εφόσον όλοι οι αντίστοιχοι οργανισμοί του ΕΟΤΕ δώσουν γραπτώς τη συγκατάθεσή τους, λαμβάνοντας υπόψη την οδηγία, παράρτημα ΙΙ παράγραφος 2 πρόταση 3.

Η ΕΤΕ πρέπει να κοινοποιείται σύμφωνα με το σημείο 3.1.2.

Εάν υπάρχουν αντιρρήσεις οι οποίες δεν μπορούν να επιλυθούν, τότε το θέμα τίθεται στην ημερήσια διάταξη του τεχνικού συμβουλίου.

Εάν στο τεχνικό συμβούλιο επιτευχθεί συμφωνία, ο οργανισμός έγκρισης εκδίδει την ευρωπαϊκή τεχνική έγκριση.

Εάν δεν καταστεί δυνατή η επίτευξη συμφωνίας, το θέμα εγγράφεται στην ημερήσια διάταξη της εκτελεστικής επιτροπής η οποία αποφασίζει για οποιαδήποτε περαιτέρω ενέργεια.

Εάν δεν καταστεί δυνατή η επίτευξη συμφωνίας στην εκτελεστική επιτροπή, το θέμα παραπέμπεται στην μόνιμη επιτροπή τεχνικών θεμάτων (άρθρο 9 παράγραφος 2 της οδηγίας) μέσω της Επιτροπής των Ευρωπαϊκών Κοινοτήτων.

4. Ανάκληση ευρωπαϊκής τεχνικής έγκρισης

4.1. Ο οργανισμός έγκρισης ανακαλεί την ΕΤΕ σε περίπτωση που η Επιτροπή των Ευρωπαϊκών Κοινοτήτων έχει ενημερώσει τα κράτη μέλη σύμφωνα με το άρθρο 5 παράγραφος 1 της οδηγίας.

4.2. Ο οργανισμός έγκρισης πρέπει να ενημερώσει τους λοιπούς οργανισμούς του ΕΟΤΕ και τη Γενική Γραμματεία σχετικά με την ανάκληση. Η Γενική Γραμματεία ενημερώνει την Επιτροπή των Ευρωπαϊκών Κοινοτήτων.

5. Τροποποίηση Ευρωπαϊκής τεχνικής έγκρισης

5.1. Για την τροποποίηση ΕΤΕ εφαρμόζεται κατ' αναλογία η διαδικασία νέας αίτησης. Η αίτηση πρέπει να απευθύνεται στον οργανισμό έγκρισης ο οποίος είχε χορηγήσει την προς τροποποίηση έγκριση.

5.2. Οι διατάξεις που διατυπώνονται στα σημεία 3.1 και 3.2 πρέπει να εφαρμόζονται κατ' αναλογία: η διαδικασία έγκρισης αφορά άμεσα μόνον τα σημεία προς τροποποίηση.

5.3. Εκδίδεται νέα ΕΤΕ η οποία αντικαθιστά την προηγούμενη ΕΤΕ.

6. Παράταση ισχύος

6.1. Σύμφωνα με το άρθρο 8 παράγραφος 4 της οδηγίας, η περίοδος ισχύος μιας ΕΤΕ είναι δυνατόν να παραταθεί για περαιτέρω περίοδο 5 ετών (γενικώς), εφόσον η Επιτροπή των Ευρωπαϊκών Κοινοτήτων δεν έχει ειδοποιήσει τους αρμόδιους οργανισμούς έγκρισης ή/και τον ΕΟΤΕ ότι οι συνθήκες βάσει των οποίων χορηγήθηκε η αρχική ΕΤΕ έχουν μεταβληθεί. Οι αιτήσεις πρέπει να υποβάλλονται γραπτώς και να έχουν παραληφθεί από τον οργανισμό έγκρισης τουλάχιστον έξι μήνες πριν από την ημερομηνία λήξης.

Όσον αφορά τη διαδικασία, ισχύουν κατ' αναλογία οι διατάξεις των σημείων 3.1 και 3.2.

6.2. Η αίτηση για παράταση της ισχύος πρέπει να συνοδεύεται από τα σχετικά τεχνικά έγγραφα που απαιτούνται βάσει των κατευθυντηρίων γραμμών ΕΤΕ για την παράταση ΕΤΕ. Σε περίπτωση που δεν υπάρχουν σχετικές κατευθυντήριες γραμμές ΕΤΕ, ο οργανισμός έγκρισης, κατόπιν διαβούλευσης με τους άλλους οργανισμούς, του ΕΟΤΕ, πληροφορεί τον αιτούντα σχετικά με το ποια τεχνικά έγγραφα πρέπει να υποβληθούν.

6.3. Οι παρατάσεις αυτές δίδονται υπ' ευθύνη του οργανισμού που τις χορηγεί και πρέπει να είναι εξίσου πλήρεις όσο και οι αρχικές αξιολογήσεις.

Προσάρτημα 1

ΑΙΤΗΣΗ ΓΙΑ ΕΥΡΩΠΑΪΚΗ ΤΕΧΝΙΚΗ ΕΓΚΡΙΣΗ ΠΟΥ ΑΝΑΦΕΡΕΤΑΙ ΣΤΟ ΚΕΦΑΛΑΙΟ ΙΙΙ ΤΗΣ ΟΔΗΓΙΑΣ 89/106/ΕΟΚ 1 Η αίτηση υποβάλλεται στον

(Όνομα του οργανισμού έγκρισης που έχει ορισθεί με το κεφάλαιο ΙΙΙ άρθρο 10 της οδηγίας 89/106/ΕΟΚ)

2. Αιτών

(Κατασκευαστής ή ο εγκατεστημένος στην Κοινότητα αντιπρόσωπός του. Όταν η αίτηση υποβάλλεται από τον εγκατεστημένο στην Κοινότητα αντιπρόσωπο, πρέπει να συνοδεύεται από εξουσιοδότηση του κατασκευαστή)

3. Περιγραφή του δομικού προϊόντος

4. Εμπορική ονομασία(-ες) του προϊόντος, όπως θα αναφέρεται στην έγκριση

5. Προσδιορισμός του δομικού προϊόντος και χρήση για την οποία προορίζεται

(Με την αίτηση θα πρέπει να υποβληθούν πρόσθετα έγγραφα, βλέπε σημείο 2.6 των κοινών διαδικαστικών κανόνων για την υποβολή αίτησης, τη σύνταξη και τη χορήγηση ευρωπαϊκών τεχνικών εγκρίσεων)

6. Εργοστάσια κατασκευής όπου πρόκειται να παράγεται το δομικό προϊόν

7. Δήλωση του αιτούντος

Με την παρούσα δηλώνω ότι:

(*) - δεν έχω υποβάλει άλλη αίτηση για ευρωπαϊκή τεχνική έγκριση για το δομικό προϊόν που αναφέρεται στα σημεία 3 και 4 σε οποιονδήποτε άλλον οργανισμό του ΕΟΤΕ,

(*) - έχω υποβάλει αίτηση για ευρωπαϊκή τεχνική έγκριση για το δομικό προϊόν που αναφέρεται στα σημεία 3 και 4

στον

(ονομασία του άλλου οργανισμού του ΕΟΤΕ),

η αίτηση αυτή δεν έγινε αποδεκτή,

- συμφωνώ να ενημερωθούν οι άλλοι οργανισμοί του ΕΟΤΕ και η Επιτροπή των Ευρωπαϊκών Κοινοτήτων σχετικά με την αίτηση,

- θα πληρώσω όλα τα έξοδα που θα προκύψουν από τη διαδικασία σύμφωνα με τους εθνικούς κανόνες του οργανισμού έγκρισης που αναφέρεται στο σημείο 1 (οδηγία 89/106/ΕΟΚ, παράρτημα ΙΙ παράγραφος 6),

- θα υποστηρίξω, όπως απαιτείται, τη διαδικασία έγκρισης,

- θα διασφαλίσω ότι ο οργανισμός έγκρισης, ή ο αντιπρόσωπός του, έχει τη δυνατότητα οποτεδήποτε, κατά τις ώρες εργασίας, να επισκεφθεί τους χώρες παραγωγής, στο πλαίσιο της χορήγησης ΕΤΕ.

(Τόπος και ημερομηνία)

(Εξουσιοδοτημένη υπογραφή)

Προσάρτημα 2

ΕΠΙΒΕΒΑΙΩΣΗ ΠΑΡΑΛΑΒΗΣ ΤΗΣ ΑΙΤΗΣΗΣ ΓΙΑ ΧΟΡΗΓΗΣΗ ΕΥΡΩΠΑΪΚΗΣ ΤΕΧΝΙΚΗΣ ΕΓΚΡΙΣΗΣ, ΠΟΥ ΑΝΑΦΕΡΕΤΑΙ ΣΤΗΝ ΟΔΗΓΙΑ 89/106/ΕΟΚ 1. Η αίτηση η οποία υποβλήθηκε από

την

(ημερομηνία υποβολής αίτησης για έγκριση)

για ευρωπαϊκή τεχνική έγκριση για το δομικό προϊόν

σύμφωνα με τα σημεία 3 και 4 της αίτησης,

έχει γίνει αποδεκτή και έχει αρχίσει η διαδικασία.

2. Η διαδικασία έγκρισης έχει τον ακόλουθο κωδικό αριθμό:

3. Η διαδικασία της έγκρισης βασίζεται:

- στις ακόλουθες νομικές διατάξεις:

(νομικές διατάξεις με τις οποίες η οδηγία 89/106/ΕΟΚ έχει μεταφερθεί στην εθνική νομοθεσία),

- στους κοινούς διαδικαστικούς κανόνες του ΕΟΤΕ για την υποβολή της αίτησης, τη σύνταξη και τη χορήγηση ευρωπαϊκών τεχνικών εγκρίσεων,

- (διατάξεις, νομοθετήματα, κείμενα συμβάσεων ή παρόμοια έγγραφα του σχετικού οργανισμού έγκρισης, όπου απαιτείται).

4. Τα έξοδα που προκύπτουν από τη διαδικασία έγκρισης καθορίζονται με βάση:

[προβλεπόμενα τέλη, νομικές διατάξεις ή οιεσδήποτε άλλες διατάξεις που ισχύουν για τον οργανισμό έγκρισης (με στοιχεία αναφοράς)].

(Τόπος και ημερομηνία)

(Εξουσιοδοτημένη υπογραφή)

(1) ΕΕ αριθ. L 40 της 11. 2. 1989, σ. 12.

(2) Αρμόδιοι οργανισμοί του ΕΟΤΕ: οργανισμοί που έχουν ορισθεί από τα κράτη μέλη ως αρμόδιοι επί του συγκεκριμένου θεματικού τομέα.

(3)() Σημειώστε στο αντίστοιχο τετραγωνίδιο.